सड़क परिवहन एवं राजमार्ग मंत्रालय
श्री गडकरी ने असम में 27 राजमार्ग परियोजनाओं का उद्घाटन किया और आधारशिला रखी, कहा- उनके दिल में असम का विशेष स्थान है
मंत्री ने पूर्व प्रधानमंत्री अटल बिहारी वाजपेयी की कांस्य प्रतिमा का भी अनावरण किया
केंद्रीय सड़क परिवहन, राजमार्ग और एमएसएमई मंत्री श्री नितिन गडकरी ने आज असम में 27 परियोजनाओं का उद्घाटन किया और आधारशिला रखी। राज्य के मुख्यमंत्री सर्बानंद सोनोवाल ने कार्यक्रम की अध्यक्षता की।
इन परियोजनाओं में लगभग 429 किलोमीटर की लंबाई की, 2,366 करोड़ रुपये की निर्माण लागत के साथ, एक सड़क भी शामिल है। इन सड़कों से पूरे राज्य में व्यवसायिक वस्तुओं की ढुलाई आसान होगी, सीमाओं से संपर्क सुधरेगा, रोजगार के अवसर बढ़ेंगे, समय और ईंधन की बचत होगी, पर्यटन में सुधार आएगा और ढांचागत विकास होगा, और इन सबसे कृषि उत्पादों के लिए बड़े बाजार तक पहुंचने का रास्ता खुलेगा।
मंत्री ने पूर्व प्रधानमंत्री अटल बिहारी वाजपेयी की आदमकद कांस्य प्रतिमा का अनावरण किया। आज दिवंगत नेता की जयंती है।
इस अवसर पर अपने संबोधन में, श्री गडकरी ने राज्य सरकार को असम में राष्ट्रीय राजमार्गों के विकास में अपनी तरफ से पूरी मदद देने का भरोसा दिलाया। उन्होंने कहा, असम के लिए उनके दिल में एक विशेष स्थान है। मंत्री ने आगे कहा, राज्य के लिए सीआरआईएफ  के तहत 174 परियोजनाओं के लिए 2,104 करोड़ रुपये मंजूर किए गए हैं, जिनमें से अब तक 1,177 करोड़ रुपये जारी हो चुके हैं। मंत्री ने सीआरआईएफ के तहत चालू वर्ष के लिए सिर्फ 139 करोड़ रुपये की सालाना राशि के मुकाबले 221 करोड़ रुपये देने की घोषणा की।
श्री गडकरी ने चालू वित्त वर्ष में असम के लिए एनएचओ की राशि को 1,213 करोड़ रुपये से बढ़ाकर 2,578 करोड़ रुपये करने का भी ऐलान किया। कार्यक्रम में मौजूद लोगों ने तालियों की गड़गड़ाहट से इसका स्वागत किया।
मंत्री ने बताया कि राज्य में 85,000 करोड़ रुपये के सड़क और बुनियादी ढांचे से जुड़े कार्य किए जाएंगे। 2021 में कार्यों के लिए 14,000 करोड़ रुपये दिए जाएंगे, जबकि 26,000 करोड़ रुपये की अन्य परियोजनाओं के लिए डीपीआर बनाया जा रहा है। उन्होंने बताया कि राज्य में 2020 के दौरान 1,102 करोड़ रुपये की लागत से 217 किलोमीटर लंबी सड़कों का काम पूरा हो चुका है। उन्होंने कहा कि 2,511 करोड़ रुपये की लागत से 357 किलोमीटर लंबी सड़कों का काम भी अगले साल पूरा हो जाएगा। इस वर्ष 13,620 करोड़ रुपये की लागत वाली 295 किमीमीटर लंबी 19 परियोजनाओं को मंजूरी दी गई थी। उन्होंने कहा कि 25,700 करोड़ रुपये की 845 किलोमीटर लंबाई वाली 20 सड़क परियोजनाओं के लिए डीपीआर बनाने का काम चल रहा है।
श्री गडकरी ने सिलचर में एक मल्टी मॉडल लॉजिस्टिक पार्क  के निर्माण की घोषणा की। यह जोगीगोपा के बाद असम में बनने वाला दूसरा एमएमएलपी होगा। इसके लिए राज्य सरकार बराक नदी के किनारे हरिनचरा गांव में 200 बीघा जमीन देगी। इसके जरिए विकसित सड़क और जलमार्ग संपर्क लोगों को लाभ पहुंचाएगा।
मंत्री ने यह भी घोषणा की कि ढुबरी-फुलबाड़ी पुल का निर्माण अगले महीने में शुरू हो जाएगा। उन्होंने कहा कि इस 19 किलोमीटर लंबे पुल को बनाने में 4,497 करोड़ रुपये खर्च होंगे। इससे असम और मेघालय में इन दोनों जगहों के बीच की दूरी 203 किलोमीटर घट जाएगी। उन्होंने बताया कि वे अगले 15 दिनों में इसका शिलान्यास करने के लिए प्रधानमंत्री से अनुरोध कर रहे हैं।
उन्होंने आगे बताया कि 6.75 किलोमीटर माजुली पुल के लिए डीपीआर तैयार है और बोली मंगाई जा चुकी है, जो 900 करोड़ रुपये की लागत वाली 131 किलोमीटर लंबी माजुली परियोजना का हिस्सा है।
मुख्यमंत्री श्री सर्बानंद सोनोवाल ने केंद्रीय मंत्री के सभी सुझावों को आगे बढ़ाने का भरोसा दिलाया। उन्होंने कहा, उनकी सरकार राज्य के विकास, और अपनी जनता के जीवन स्तर को सुधारने के लिए प्रतिबद्ध है। उन्होंने कहा, वे अपनी सरकार के लक्ष्यों को हासिल करने के लिए केंद्र के साथ मिलकर काम कर रहे है